ພະສັງຄະຣາດ ອອສເຕຣເລຍ ມີຄວາມຜິດ ຖານປິດບັງ ການກະທຳຜິດ ຂອງພະສົງ
ຄຸນພໍ່ເຈມສ໌ ແຟລັດເຊີ ທີ່ໄດ້ເຖິງແກ່ ມໍລະນະພາບ ໃນຄຸກ ເມື່ອປີ 2006 ຫລັງຈາກ ຖືກພົບເຫັນວ່າ ມີຄວາມຜິດ ໃນການລວນລາມທາງເພດ ຕໍ່ພວກເດັກນ້ອຍ ທີ່ລັດນິວຊາວທ໌ເວລ ໃນຊຸມປີ 1970.
ພະສັງຄະຣາດຟີລິບ ວິລສັນ ແຫ່ງສັງຄະມົນທົນອາດີເລດຂອງກາໂຕລິກ ໃນອອສເຕຣ ເລຍ ໄດ້ຖືກພົບເຫັນວ່າ ມີຄວາມຜິດ ໃນວັນອັງຄານມື້ນີ້ ຖານປິດ ບັງກ່ຽວກັບການ ປະພຶດທີ່ບໍ່ຖືກບໍ່ຕ້ອງ ໂດຍພະສົງອົງນຶ່ງ ໃນຊຸມປີ 1970 ພະສັງຄະຣາດວິລສັນ ແມ່ນເຈົ້າໜ້າທີ່ອະວຸໂສສຸດຂອງກາໂຕລິກ ຢູ່ໃນໂລກທີ່ຖືກພົບ ເຫັນວ່າ ມີຄວາມຜິດ ຖານປິດບັງ ພວກທີ່ມັກມີເພດສຳພັນກັບເດັກນ້ອຍ ທ່ານອາດໄດ້ ຮັບໂທດຈຳຄຸກເຖິງ 2 ປີ ເວລາຖືກຕັດສິນລົງໂທດໃນອາທິດໜ້າ ພະສົງທີ່ເປັນຈຸດສູນກາງໃນຄະດີນີ້ ຄືຄຸນພໍ່ເຈມສ໌ ແຟລັດເຊີ ທີ່ໄດ້ເຖິງແກ່ມໍລະນະພາບ ໃນຄຸກ ເມື່ອປີ 2006 ຫລັງຈາກຖືກພົບເຫັນວ່າ ມີຄວາມຜິດ ໃນການລວນລາມທາງເພດ ຕໍ່ພວກເດັກນ້ອຍ ທີ່ລັດນິວຊາວທ໌ເວລ ໃນຊຸມປີ 1970 ທະນາຍຄວາມຂອງພະສັງຄະລາດວິລສັນ ໄດ້ພະຍາຍາມ ແຕ່ບໍ່ປະສົບຜົນ ສຳເລັດທີ່ ຈະຍົກເລີກ ການດຳເນີນຄະດີຕໍ່ພະສັງຄະລາດໂດຍອ້າງເຫດຜົນວ່າ ພະສັງຄະລາດ ອາຍຸ 67 ປີທ່ານນີ້ ໄດ້ກວດພົບວ່າເປັນໂຣກຄວາມຈຳເຊື່ອມ ພວກທະນາຍຄວາມກ່າວວ່າ ອາການຂອງພະສັງຄະລາດ ໄດ້ເຮັດໃຫ້ເພິ່ນບໍ່ສາມາດ ຈົດຈຳວ່າ ຜູ້ເຄາະຮ້າຍຄົນນຶ່ງຂອງຄຸນພໍ່ແຟລັດເຊີ ໄດ້ແຈ້ງໃຫ້ ເພິ່ນຮູ້ກ່ຽວກັບການລວນ ລາມທາງເພດ ໃນການໂອ້ລົມກັນເມື່ອປີ 1976 ນອກນັ້ນແລ້ວ ພວກເຂົາເຈົ້າຍັງກ່າວວ່າ ບໍ່ມີຫລັກຖານໃດໆທີ່ວ່າ ມີການໂອ້ລົມກັນໃນທຳນອງນີ້ເກີດຂຶ້ນ ການຮັບຟັງຄຳໃຫ້ການຂອງຜູ້ພິພາກສາ ໃນຄະດີນີ້ ເອີ້ນຜູ້ເຄາະຮ້າຍວ່າ ເປັນພະຍານ ທີ່ໜ້າເຊື່ອຖື ແລະຊີ້ໃຫ້ເຫັນວ່າ ໂຣກຄວາມຈຳເຊື່ອມຂອງພະສັງຄະລາດວິລສັນນັ້ນ ບໍ່ຮ້າຍແຮງພໍທີ່ຈະໃຫ້ພະສັງຄະລາດອອກບຳນານໃນເວລານີ້